ועדת הפנים ואיכות הסביבה, כנסת 15, פרוטוקול מספר 188, 2000-12-11 12:00

דוד אזולאי: אני מתכבד לפתוח את ישיבת ועדת הפנים ואיכות הסביבה.

דוד אזולאי: אני רוצה לקדם בברכה את המפכ"ל היוצא, רב-ניצב יהודה וילק, ואת המפכ"ל הנכנס, ניצב שלמה אהרונישקי.

דוד אזולאי: המטרה של הישיבה הזאת היא קודם כל להעלות מגוון של נושאים, לא לדיון אלא בראשי פרקים.

דוד אזולאי: אני חייב בפתיחת דברי לציין שבתקופה הקצרה יחסית שאני מכהן כיושב-ראש ועדה, למעט אולי פעם אחת, ברוב המקרים זכיתי לשיתוף פעולה טוב עם המפכ"ל היוצא.

דוד אזולאי: אני חושב שטוב שהמפכ"ל וועדת הפנים ואיכות הסביבה יעבדו בשיתוף פעולה.

דוד אזולאי: זה בסך הכל בא לשרת גם את המשטרה וגם את אזרחי המדינה.

דוד אזולאי: אבל יחד עם זה, אני רוצה ברשותכם להתנצל על כך שבעקבות הסערות הגדולות שאנחנו נמצאים בהן היום אין נוכחות מלאה של חברי הבית בוועדה.

דוד אזולאי: כשקבענו את הדיון הזה לפני כחודשיים אף אחד לא צפה את האירועים הנוכחיים.

דוד אזולאי: אבל אנחנו כוועדה נקיים את הדיון.

דוד אזולאי: אני מאוד מעריך את ההיענות של שני האישים הנמצאים כאן.

דוד אזולאי: אני, ברשות

דוד אזולאי: כם חברי הכנסת, רוצה להעלות כמה נושאים שהוועדה נגעה בהם במשך התקופה הזאת.

דוד אזולאי: לצערי הרב היינו עדים ביום שישי האחרון לעוד רצח אכזרי בתוך משפחה.

דוד אזולאי: התופעה הזאת היא מאוד מדאיגה ונמצאת, לצערנו הרב, במגמת עלייה.

דוד אזולאי: השימוש והסחר בסמים - גם כאן, יכול להיות שהמפקדים הבכירים יציגו בפנינו נתונים על ירידה, אך לצערנו לא כך הם הדברים בשטח.

דוד אזולאי: חברי הוועדה סיירו בין היתר בבתי-סוהר ומתברר שגם שם התופעה קיימת ונפוצה מאוד.

דוד אזולאי: אני חושב שהגיע הזמן להחמיר במיוחד, לא עם מעשני הסמים אלא עם סוחרי הסמים למיניהם.

דוד אזולאי: מצב תאונות הדרכים מדאיג מאוד כל אזרח במדינת ישראל.

דוד אזולאי: חברי ועדת הפנים ואיכות הסביבה ביקרו בבתי-מעצר.

דוד אזולאי: מכובדי היקרים, אני רוצה להגיד את זה דווקא למפכ"ל הנכנס.

דוד אזולאי: אנ חושב שאחת המשימות שצריכה להיות מראש מעייניך היא שיפור בתי המעצר, שנמצאים בהם אנשים בתנאים מאוד קשים, כמעט תת-אנושיים.

דוד אזולאי: אל נשכח שמדובר בעצורים שעדיין לא הוכחה אשמתם.

דוד אזולאי: בהרבה מקרים אותם אנשים שסבלו מתנאי חרפה קשים בתוך בתי המעצר בסופו של דבר השתחררו ואף לא הוגש נגדם כתב אישום.

דוד אזולאי: אני חושב שצריך לשקול מה לעשות עם מי שנכלא בפעם הראשונה כחשוד במעשה כלשהו.

דוד אזולאי: אסור שהוא יישב בבית מעצר.

דוד אזולאי: צריך למצוא הוסטלים או כל מיני פתרונות אחרים, כמו מעצר בית, ובלבד שלא יגיע למעצר.

דוד אזולאי: רק לאחרונה חברי ועדת הפנים ואיכות הסביבה דנו במעצר של קטינים.

דוד אזולאי: בושה למדינת ישראל שנערים שעדיין לא הוכחה אשמתם - ואני יכול להגיד יותר מכך, הם אפילו חפים מפשע - יושבים בבתי מעצר בתנאים קשים, עם עבריינים, למרות הרצון הטוב של המשטרה לאפשר להם תנאים טובים.

דוד אזולאי: הם נמצאים במקומות מיוחדים ולמרות הכל הבעיה קיימת ואסור להתעלם ממנה.

דוד אזולאי: תופעת העובדים הזרים -זאת בעיה כאובה שהולכת ומחריפה מיום ליום.

דוד אזולאי: אנחנו שומעים על יותר ויותר עובדים זרים.

דוד אזולאי: יש כמעט אוזלת יד של המשטרה במלחמה הזאת.

דוד אזולאי: אדוני בא מתל-אביב.

דוד אזולאי: אני יודע על הקמת היחידה המיוחדת ללוחמה בתופעה של העובדים הזרים.

דוד אזולאי: אני מקווה שבתפקידך כמפכ"ל תחזק את ההתמודדות מול התופעה הזאת, על-ידי סילוק העובדים הזרים ואי כניסתם לארץ.

דוד אזולאי: בקיצור, יש לעשות הכל על מנת למגר את התופעה הזאת.

דוד אזולאי: נושא חשוב שהוועדה עסקה בו רבות הוא הבנייה הבלתי חוקית במדינת ישראל.

דוד אזולאי: היו לנו ויכוחים לא מעטים, ואף קשים, עם המשטרה על כך שלא תמיד היא עשתה את תפקידה בנושא הבנייה הבלתי חוקית.

דוד אזולאי: יחד עם זה, אי אפשר להתעלם מכך שהמשטרה מודעת לרגישות כאשר מדובר בבנייה בלתי חוקית, ובמיוחד במגזר הערבי.

דוד אזולאי: הבעיה היא שכאשר מדובר באכיפה של חוקי הבנייה על האזרח הקטן שבנה פרגולה, אז מייד כולם משנסים מותניים אבל כשמדובר על הכמויות האדירות של בנייה בלתי חוקית אני יכול להגיד שיש כמעט חוסר אונים בהתמודדות כנגד התופעה ואפילו העלמת עין מכך.

דוד אזולאי: האזרח הקטן מסתובב היום בתחושה של חוסר בטחון.

דוד אזולאי: אני מציע לכם, תפשטו לרגע את המדים, תצאו לרחוב, תצאו לקניונים, דברו עם האזרחים ותשמעו את רחשי הלב.

דוד אזולאי: כשאזרח פונה למשטרה לא תמיד הוא נענה מייד ולא תמיד הוא מקבל טיפול הולם.

דוד אזולאי: אספר לכם מקרה שהייתי שותף לו בשבוע שעבר.

דוד אזולאי: פנו אלי 3 אנשים משכונה מסויימת בצפון שגנבו להם באותו יום את הרכב.

דוד אזולאי: הם ניגשו למשטרה והמשטרה הפנתה אותם ישירות לגנבים והם נאלצו לשלם 5,000 שקל כדי לקבל את רכבם בחזרה.

דוד אזולאי: כמובן שהם לקחו בחור ערבי שייכנס לתוך השטח הפלשתינאי ושם יקבל את הרכב והם החדירו את הרכב לארץ.

דוד אזולאי: שאלתי: אם הם הצליחו להחדיר את הרכב הזה, מי יודע מה עוד יכולים להחדיר.

דוד אזולאי: כאן אני מגיע גם לבעיה של קו התפר בינינו לבין הרשות הפלשתינאית ובעיקר לתופעת הגניבות החקלאיות, שהיא תופעה כאובה מאוד שפוגעת באזרחים שנמצאים בקו הזה.

דוד אזולאי: לא פעם דנו כאן על הנושא של כוורות הדבורים.

דוד אזולאי: נאמר לנו בפירוש בוועדה שלמשטרה יש קושי להתמודד עם הדברים האלה.

דוד אזולאי: אדוני המפכ"ל הנכנס, נושא הקהילה הוא נושא חשוב בעיניך, כפי שהוכחת בתל-אביב.

דוד אזולאי: אני מאוד מקווה שתאמץ את העניין הזה גם בתפקידך כמפכ"ל על מנת לתת יותר תחושת בטחון לאזרח.

דוד אזולאי: ויותר מכך, השאיפה שלנו, כאנשי ציבור אנחנו רוצים שהאזרח יזדהה עם המשטרה וידבר בכבוד וביראה למשטרה.

דוד אזולאי: היום המגע היחיד שיש לאזרח ההגון והישר עם המשטרה הוא עם אותו שוטר תנועה שכולנו מכירים אותו.

דוד אזולאי: לא תמיד היחס של שוטר התנועה כלפי נהג שעבר עבירת תנועה הוא יחס מנומס.

דוד אזולאי: הסחר בנשים בישראל - גם כן תופעה מוכרת וידועה.

דוד אזולאי: לפי מה שאנחנו יודעים, אנחנו תופסים מקום טוב באמצע, לצערי הרב, בנושא הזה.

דוד אזולאי: הוועדה טיפלה גם בנושא המודעות הלא חוקיות.

דוד אזולאי: ישנם פרסומי תועבה בעתונות הרשמית, ב"מעריב", "ידיעות אחרונות" ו"הארץ".

דוד אזולאי: הוגשו תלונות.

דוד אזולאי: נאמר בפירוש שיוגשו כתבי אישום ושעורכי העתונים יועמדו לדין.

דוד אזולאי: לצערי הרב עד היום זה נמשך ולא נעשה דבר מעבר לכמה כותרות בעיתון לפיהן אכן הוגש כתב אישום, דבר שאני לא בטוח בו.

דוד אזולאי: זאת תופעה מדאיגה, שעורכי עתונים יכולים להרשות לעצמם לפעול בניגוד לחוק ולפרסם מודעות תועבה למרות החוק האוסר על כך.

דוד אזולאי: לולא התערבות ועדת הפנים ואיכות הסביבה, במשך שנתיים וחצי הוגשו תלונות ולא נעשה דבר בעניין הזה.

דוד אזולאי: התופעה של הדלפות מחקירות המשטרה - זה מסב נזק הן לאותם חוקרים, הן לנחקרים ובוודאי זה לא תורם לאווירה הכללית במשטרה, שבוודאי לא היתה רוצה שהחקירות האלה יודלפו.

דוד אזולאי: הייתי מצפה שהמשטרה בעצמה תפעל כנגד התופעה הזאת.

דוד אזולאי: אחרת, לנו לא תהיה ברירה כמחוקקים אלא לפעול כנגד התופעה הזאת באמצעות חקיקה.

דוד אזולאי: על מנת להקל על המשטרה, בגלל העבודה הרבה שיש לה, הגשתי הצעת חוק שעברה בקריאה טרומית, האומרת שכאשר אדם נחקר במשטרה - המשטרה לא תוכל להמליץ או לא להמליץ על הגשת כתב אישום.

דוד אזולאי: המשטרה תגמור את החקירה שלה ותעביר את החומר כמו שהוא לפרקליטות ללא המלצות.

דוד אזולאי: אני חושב שאין זה מתפקידה של המשטרה להגיש המלצות כאלה.

דוד אזולאי: אני חייב לסיים בשני דברים טובים.

דוד אזולאי: יש ירידה משמעותית בגניבות הרכב במדינת ישראל, אבל התופעה עדיין קיימת וגם מדאיגה.

דוד אזולאי: והנושא האחרון, ופה אני פונה אליך, אדוני המפכ"ל, כשיש שיתוף פעולה בין הוועדה לבין המשטרה אפשר להגיע לתוצאות חיוביות.

דוד אזולאי: הדוגמא שאני מדבר עליה היא הטיפול בלוד.

דוד אזולאי: הוועדה סיירה בלוד ושם נתקלנו בתופעה קשה מאוד של מכירת סמים לאור היום.

דוד אזולאי: אני חייב לציין לשבח את המשטרה, שאז יצאה למבצע שנקרא "אורך נשימה".

דוד אזולאי: המשטרה נכנסה לפעילות והכניסה יותר כוח אדם.

דוד אזולאי: אני חייב לציין שקיבלנו פידבק בלתי רגיל מהשטח, מפרנסי העיר ומתושביה, שאמרו לנו שאכן ניכר שינוי דרסטי בשטח.

דוד אזולאי: זה אומר שכאשר יש שיתוף פעולה בין המערכת הפוליטית לבין המערכת של המשטרה לצורך נושא מסויים, אפשר להגיע לתוצאות חיוביות.

דוד אזולאי: לסיום, אני רוצה להגיד לך, אדוני המפכ"ל, ברוך אתה בצאתך וברוך אתה בבואך.

איוב קרא: ראשית, אני רוצה לברך את המפכ"ל הנכנס ולאחל לו מקרב לב שיתוף פעולה עם הוועדה.

איוב קרא: אני יודע שהמפכ"ל היוצא, רב-ניצב יהודה וילק, פעל אכן בשיתוף פעולה מצוין עם הוועדה.

איוב קרא: גם היינו אורחים שלו מספר פעמים במטה הארצי.

איוב קרא: למדנו רבות על העבודה הקשה שעושה המשטרה, במיוחד בתקופה הקשה הזאת.

איוב קרא: אני לא חושב שמשטרת ישראל התעמתה אי פעם עם מציאות כה קשה כמו בשנים שבהן כיהן המפכ"ל היוצא, בסוגיות מאוד מיוחדות.

איוב קרא: לדעתי בתקופה כזאת התפקיד של המשטרה הוא קשה לביצוע, לאור מדיניות שהכתיבה כנראה הממשלה, גם הממשלה הזאת וגם הממשלה הקודמת.

איוב קרא: אני חושב שיש בעיה היום לבצע תפקיד של שוטר במדינת ישראל לאור מדיניות האיפוק והרצון לשמור על הדמוקרטיה.

איוב קרא: היינו אורחים בהר הבית בזמנו בסיור עם המפכ"ל וראינו איך ילד יכול לשגע אלף שוטרים אם הוא רוצה.

איוב קרא: יש בעיה, כי אף אחד לא רוצה להגיב.

איוב קרא: לכן אני גם מחזק את ידו של ניצב אליק רון בצפון, שלדעתי עושה עבודה מעולה, בניגוד לכל דברי הרפש שזורקים עליו.

איוב קרא: כשהוא היה עם המתיישבים אז אנשי הימין אמרו שהוא לא טוב.

איוב קרא: עכשיו כשהוא עושה עבודה טובה בצפון אז אחרים דואגים לזרוק עליו רפש.

איוב קרא: אני חושב שהוא עושה עבודה גדולה במחוז מאוד קשה, שיש בו אינטגרציה של עדות שונות שרוצות לחיות בתוך מדינת ישראל כל אחת על-פי ההווי שלה והחשיבה הפוליטית שלה.

איוב קרא: זה קשה מאוד.

איוב קרא: אני גם חושב שהכוונה להעניק דרגת ניצב לדרוזי, שדיברו עליה לאחרונה, בתקופה של המפכ"ל היוצא, היא מאוד חיובית.

איוב קרא: אני לא יודע למה זה נעצר.

איוב קרא: הייתי רוצה דווקא בתקופה שלך לראות את אחד הקצינים הדרוזים, שגם אתה אמרת עליהם שהם הקצינים הכי טובים שיש במשטרה, שאחד מהם לפחות יקודם לדרגת ניצב.

איוב קרא: זה ייצור אינטגרציה אמיתית, שכל אזרחי ישראל, יהודים כלא יהודים, יכולים להתברך בכך שהם משולבים עד הדרגים הגבוהים והבכירים ביותר.

איוב קרא: אני רוצה לומר לכם שהשיטור בקהילה הוא דבר מאוד קרדינלי.

איוב קרא: חשוב מאוד לחזק אותו, לפעול לכך שיהיה בכל ישוב, במיוחד בשעות הלילה.

איוב קרא: יש עלייה ברמת הפשיעה בישובים קטנים במיוחד.

איוב קרא: אני רוצה לומר לכם שאם כבר יש שיטור בקהילה, שיהיה בלילה.

איוב קרא: יש תופעה בתקופה האחרונה של גביית דמי חסות, מאז שהאינתיפדה החלה, בגלל המצב הכלכלי הקשה.

איוב קרא: אני כבר עשיתי שתי אסיפות גדולות בצפון ואני מתרה שזה דבר שיכול להביא לסיטואציות לא נעימות, אפילו עד כדי רצח.

איוב קרא: האנשים פתאום מוצאים עצמם מול כנופיות של אנשים שאינם עובדים, שלא מוצאים את עצמם, גם בגלל המצב הכלכלי, ואז הם מבקשים דמי חסות.

איוב קרא: לצערי הרב זה קורה.

איוב קרא: אני יכול להציג לכם גם מספרים שאנחנו נתקלנו בהם כשטיפלנו בבעיה כאנשי ציבור.

איוב קרא: אנחנו נכנסנו, במקום המשטרה, לפשר בין גורמים שונים.

איוב קרא: זה תופעה שלדעתי תחמיר אם המצב ימשיך להיות כמו שהוא היום.

איוב קרא: גם הייתי רוצה לראות שהמשטרה פועלת לעצירת הבאת עובדים זרים ופרוצות לישראל.

איוב קרא: אנחנו סיירנו עם יושב-ראש הוועדה בנמל חיפה ובשדה התעופה.

איוב קרא: יש תופעה קשה מאוד של הברחת אנשים לישראל.

איוב קרא: מדובר במאות אלפים היום, אזרחים מחו"ל ששוהים בישראל ללא היתר.

איוב קרא: כל יום לדעתי התופעה הזאת גוברת.

איוב קרא: יש ספסרות בעובדים ומתן פרוטקשן לאנשים.

איוב קרא: אני לא נכנס לסוגיה הזאת.

איוב קרא: לדעתי המשטרה צריכה ללחום בתופעה הזאת, שהיא קרדינלית.

יעקב ליצמן: אני רוצה, כמו חברי, לברך את המפכ"ל היוצא, רב-ניצב יהודה וילק.

יעקב ליצמן: תקופתו היתה תקופה שקטה פחות או יותר בהיבט של היחסים שבין הדתיים לבין המשטרה.

יעקב ליצמן: אמנם היו הפגנות בבר-אילן בתחילת התקופה שלך.

יהודית נאות: אל תפקוד חטא אבות על בנים.

יהודית נאות: לא הפגנתם ולא חסמתם, אז היה שקט.

סופה לנדבר: תקבלו פרס על התנהגות טובה.

יעקב ליצמן: אני לא מקבל עכשיו תעודת סוף שנה.

יעקב ליצמן: אם את רוצה לעשות דיון על הפעולות שלנו, תאמיני לי, יש לי הרבה מה לומר על זה.

יעקב ליצמן: כשהמפכ"ל הבא יבוא לוועדה אני מניח שנדבר גם על זה.

יעקב ליצמן: אי אפשר לבוא ולהגיד על כל הדברים שלא נעשו, כאילו המפכ"ל היוצא לא עשה ואילו המפכ"ל החדש כן יעשה.

יעקב ליצמן: כל אחד יודע שיש הרבה עבודה וכל פעם נכנסים דברים באמצע.

יעקב ליצמן: צריך לקחת את הדברים בפרופורציה.

יעקב ליצמן: אני מבקש להעלות בקיצור כמה נקודות, כדי להשלים את מה שהיושב-ראש הזכיר.

יעקב ליצמן: בסיורים שלנו בכלא, אצל האסירים, שמענו תלונות על היעדר אוכל כשר לאסירים שרוצים בכך.

יעקב ליצמן: הוסבר לנו שבגלל העלות הגבוהה נותנים רק למי שבאמת מקפיד בזה.

יעקב ליצמן: האסירים מתלוננים שלא ניתן להם מזון כשר כרצונם.

יעקב ליצמן: אני לא נכנס לסוגיה מי צודק אבל לדעתי מי שמקבל מאסר של 12 שנים בבית הסוהר, או אפילו 8 שנים או 4 שנים, בכל זאת הדבר הזה מגיע לו.

יעקב ליצמן: אני תחת רושם קשה בעקבות הסיור שלנו בכלא איילון.

יעקב ליצמן: ראינו בחדר אחד 14 אסירים.

דוד אזולאי: זה שייך לשב"ס.

דוד אזולאי: לעומת זה בתי המעצר, למשל בקישון - זה שייך למשטרה.

יעקב ליצמן: בכל אופן, לפחות אני יצאתי ברושם קשה, כאשר בחדר בגודל של חצי מהחדר הזה שוכנו 14 אסירים.

יעקב ליצמן: אבל זה לא שייך למשטרה, בסדר.

יעקב ליצמן: הייתי רוצה יותר הקפדה של משטרת התנועה על אכיפת החוקים על התחבורה הציבורית.

יעקב ליצמן: אני חושב שיש הפקרות גדולה של אג"ד ודן.

יעקב ליצמן: הגיעו תלונות של אזרחים על כך שהנהגים לא מקפידים על חוקי התנועה.

יעקב ליצמן: בדרך כלל משטרת התנועה לא מסתכלת על האוטובוסים אלא רק על הרכבים הקטנים.

יעקב ליצמן: אל תשכחו שבאוטובוס אחד יש 50 רכבים קטנים.

יעקב ליצמן: לדעתי צריכה להיות יותר הקפדה על האוטובוסים והתחבורה הציבורית מאשר על הרכבים הקטנים.

יעקב ליצמן: הייתי רוצה גם לגעת בקצרה בנושא אכיפת החוקים הדתיים.

יעקב ליצמן: על אף שהיו תלונות וכבר דיברנו בוועדה על זה, משום מה המשטרה בכל מה שקשור לנושא הדתי לא כל-כך ממהרת.

יעקב ליצמן: אולי זה לא בוער להם כי אין כל-כך לחץ ציבורי אבל אמרנו שחוק זה חוק.

יעקב ליצמן: מדובר גם על נושא הכשרות, ובוועדה שמענו שיש גם התערבות של הממשל בארצות-הברית לעזור למיסיונרים כאן.

יעקב ליצמן: לדעתי צריך לטפל בזה.

יעקב ליצמן: לא יעלה על הדעת שיהיו דברים כאלה.

יעקב ליצמן: הייתי רוצה לשמוע מכם רק מלה אחת, מה קורה עם הקסדות של השוטרים?

יעקב ליצמן: האם יש או אין?

יעקב ליצמן: אמרו שיש מחסור בתקציב.

יעקב ליצמן: אני רוצה לשמוע מה המצב של השוטרים.

יעקב ליצמן: היתה ישיבה בשבוע שעבר גם לגבי הנושא של המקומות הקדושים, על כך שיש בעיה בשמירה.

יעקב ליצמן: אני מדבר על כך שיש למשל לוויות בהר הזיתים ואין שמירה על מי שרוצה לעלות למקומות האלה.

חוסניה ג'בארה: קודם כל, אני מברכת את המפכ"ל החדש ומאחלת למפכ"ל היוצא הצלחה בדרכו.

חוסניה ג'בארה: אנחנו נפגשנו כמה פעמים, גם בוועדה הזאת וגם במקומות אחרים.

חוסניה ג'בארה: רציתי לומר למפכ"ל החדש, אני לא מסכימה עם ידידי חבר הכנסת איוב קרא בהרבה דברים.

איוב קרא: לדברים שאמרתי על ניצב אליק רון את בוודאי מסכימה ...

חוסניה ג'בארה: לא, בכלל לא.

יעקב ליצמן: אם תהיה הצבעה חשאית אני חושב שהוא עובר פה אחד ...

חוסניה ג'בארה: אם אנחנו נמצאים במדינה אחת, וכערבים אין לנו ארץ אחרת, אז גם האחראים והשומרים על החוק צריכים לשמור עלינו ולהתייחס אלינו כשווים לכל אוכלוסיה אחרת.

חוסניה ג'בארה: אני רוצה להתייחס לכמה נקודות.

חוסניה ג'בארה: בנושא של הריסת הבתים היחס בכפרים הערבים היה שונה מאשר במקומות אחרים.

חוסניה ג'בארה: אני לא מסכימה לכך.

חוסניה ג'בארה: היה הנושא של הריגת המפגינים הערבים באיזור הצפון.

חוסניה ג'בארה: לכן אני מדברת על פיטוריו של ניצב אליק רון.

חוסניה ג'בארה: אף אחד שיש לו מצפון ולב פועם לא ירשה במדינה מתוקנת הריגת מפגינים.

יהודית נאות: יש ועדת חקירה בנושא הזה.

חוסניה ג'בארה: אני מברכת על זה, למרות שזה בא באיחור.

דוד אזולאי: חברת הכנסת ג'בארה, זאת אווירה חגיגית ואני מציע שנדבר על דברים טובים יותר.

חוסניה ג'בארה: אי אפשר, כבוד היושב-ראש, לשכוח את זה ולהסתיר את הדברים.

חוסניה ג'בארה: אי אפשר לכפות על כל דובר שרוצה להתייחס לנקודות מסויימות שיישכח מהנושא הזה.

חוסניה ג'בארה: הנושא הזה לא נשכח.

דוד אזולאי: הבעת את הדברים.

דוד אזולאי: בואי נמשיך הלאה ונתקדם.

חוסניה ג'בארה: אני מבקשת לומר שאם ישנה הפגנה בכפר מסויים או בישוב מסויים - צריכים להתייחס למפגינים באותו אופן, באופן שוויוני.

חוסניה ג'בארה: לא צריכים לפזר הפגנה בכפר מסויים בצורה אחרת מאשר בישוב אחר.

חוסניה ג'בארה: זה מה שאני מבקשת ואני בטוחה שהמפכ"ל החדש - אני קצת למדתי עליו לפני שנכנסתי לישיבה - יעשה את זה בצורה שוויונית.

חוסניה ג'בארה: בנושא הסמים בבתי-הספר: במגזר הערבי יש בעיה מאוד רצינית ואין לנו שיטור קהילתי בכל ישוב וישוב.

חוסניה ג'בארה: אני מבקשת שתקחו את הנושא הזה בחשבון.

חוסניה ג'בארה: לא רק במגזר הערבי.

חוסניה ג'בארה: שמעתי בחדשות שתלמידי כיתות ד'-ה' משתמשים במריחואנה.

חוסניה ג'בארה: אני מבקשת מהמשטרה, למרות החוסר בתקציבים שלכם, הקושי שאנחנו תמיד שומעים עליו ויודעים אותו, אבל אנא תתייחסו לנושא הזה.

חוסניה ג'בארה: לטפל בבעיה בראשיתה יותר קל מאשר לטפל בה כשזה יגיע למאסר ולבתי כלא, אז זה יעלה לנו הרבה יותר.

חוסניה ג'בארה: אני רוצה להזכיר שאנחנו מתקרבים לחג עיד-אל-פיטר ויש לנו הרבה עצורים בבתי-הכלא ובבתי המעצר.

חוסניה ג'בארה: חשוב שכל בני המשפחה יהיו מסביב לשולחן בחג.

חוסניה ג'בארה: אני מאוד מבקשת משניכם לדאוג שהעצורים ילכו לבתיהם, לביקור בית לפחות, בשלושת ימי החג.

חוסניה ג'בארה: כתבתי גם מכתב לנשיא המדינה, לשר לבטחון פנים ולשר הפנים בבקשה שידאגו לנושא הזה.

חוסניה ג'בארה: חשוב מאוד שהמשפחה תהיה מלוכדת - ואתם מכירים את זה, כך זה גם במשפחות דתיות יהודיות.

חוסניה ג'בארה: בכל המשפחות, בכל הארצות, אוהבים שכל בני הבית יהיו מסביב לשולחן בימי החג.

חוסניה ג'בארה: הנושא האחרון הוא הנושא של השוטרים והשוטרות הערבים במשטרה.

חוסניה ג'בארה: אני לא רואה מספיק כוח-אדם מהמגזר הערבי במשטרה, גם שוטרים וגם שוטרות.

חוסניה ג'בארה: אני יודעת שיש משהו כמו 9 חוקרות בכלל.

יהודה וילק: יש 9 חוקרות ערביות בנושא אלימות במשפחה.

יהודה וילק: יש יותר חוקרות ערביות.

חוסניה ג'בארה: אני מבקשת שאתם תתייחסו לנקודה הזאת בצורה חיובית.

חוסניה ג'בארה: אני גם רוצה להזכיר את הנושא של מעצר הקטינים.

חוסניה ג'בארה: פנו אלי הרבה משפחות מהמגזר הערבי וסיפרו לי שמעצר הקטינים נעשה בצורה לא טובה בכלל.

חוסניה ג'בארה: נכנסים לתוך הבתים ולוקחים את הילדים באמצע הלילה.

חוסניה ג'בארה: לא מתייחסים לבני הבית, לא מתייחסים לשאלה אם יש אשה בבית או אם אין שם גבר.

חוסניה ג'בארה: במשפחות הערביות אסור שזה ייעשה, שייכנסו לעצור את הקטינים כאשר האם נמצאת לבדה בבית.

חוסניה ג'בארה: קיבלתי תלונות מהעצורים הקטינים בבתי המעצר.

חוסניה ג'בארה: גם כבוד יושב-ראש הוועדה ויושב-ראש ועדת העבודה והרווחה היו בביקור.

חוסניה ג'בארה: מצב העצורים הוא ממש זוועה.

חוסניה ג'בארה: ילדים שצריכים להיות בבתי הספר - - -

דוד אזולאי: אני מסכים איתך.

דוד אזולאי: ילדים שפעם ראשונה בחייהם נמצאים במקום כזה.

חוסניה ג'בארה: אתם ואני יכולים לצפות שהילדים האלה יידרדרו בצורה יותר חמורה ויגיעו לעולם הפשע.

חוסניה ג'בארה: הילדים האלה נמצאים עם עבריינים, עם עברייני מין ועברייני סמים.

חוסניה ג'בארה: לא מפרידים ביניהם.

חוסניה ג'בארה: הם נמצאים במצב של הלם.

חוסניה ג'בארה: אנחנו לא משקמים את הילדים האלה, לא לוקחים אותם לבית-ספר סגור שישקם אותם, אלא שמים אותם בבתי-מעצר והילדים מטופלים שם בצורה לא נכונה.

יהודית נאות: בהמשך לדבריה של חברת הכנסת ג'בארה, הרושם הכללי בוועדה, בעיקר אצל אלה, לפחות כמוני, שלא נתקלו בבתי מעצר, שצריך להפריד בין המבוגר ובין הצעיר.

יהודית נאות: כשהיינו בבית מעצר קישון, שאני מכירה אותו כי אני באה מאיזור חיפה, ראינו שנעשה שם שיפוץ מעולה.

יהודית נאות: יש שם תנאי כליאה חדשים לנוער וזה סטנדרט שונה ממה שהיה בעבר.

יהודית נאות: אני חושבת שאת הסטנדרט הזה צריך להחיל בכל בתי המעצר.

יהודית נאות: אנחנו, חברי ועדת הפנים ואיכות הסביבה, לא יכולים לנקות את עצמנו כי אנחנו צריכים לדאוג שלמשטרה יהיה תקציב.

יהודה וילק: בית המעצר קישון אחרי השיפוץ הוא בסדר ובאבו כביר זה עוד יותר טוב.

יהודה וילק: אני מציע שתבקרו, המקום פתוח.

יעקב ליצמן: למה שאתם לא תיזמו ביקור כזה?

יהודית נאות: אם אתה שם לב, יש חוט שני שעובר בכל הדברים שאמרו פה חברי הוועדה.

יהודית נאות: הרי המטרה שלנו היא למנוע מהצעיר הזה או ממי שבפעם הראשונה נחשף מלהפוך להיות מבוגר שחוזר לבתי הכלא.

יהודית נאות: אכן צריך לתת תנאים שונים כי נער הוא נער.

יהודית נאות: בעיקר אלה שהשתתפו במהומות.

יהודית נאות: אני לא עושה מהם צחים וברים והם לא טליתות שכולן תכלת, הרי לא בכדי הם נעצרו.

יהודית נאות: אבל צריך להבדיל בין המקרים.

יהודית נאות: אנחנו גם אמרנו שצריך לשקול מעצר בית לעניין הזה.

יהודית נאות: השוק הוא שוק.

יהודית נאות: בקשר לבתי המעצר יש נושא אחר שאנחנו נתקלנו בו גם בוועדה לקידום מעמד האשה וגם בוועדת הפנים ואיכות הסביבה.

יהודית נאות: נערות שהובאו הנה לעסוק בזנות מוחזקות בתנאי מעצר בלתי הולמים בזמן שהסרסור בחוץ.

יהודית נאות: אנחנו מנסים לקדם את החקיקה בנושא.

יהודית נאות: אני יודעת שהמשטרה פועלת על-פי חוק קיים.

יהודית נאות: אני לא יכולה להשית עליכם את הבעיה החברתית הזאת.

יהודית נאות: אבל לא יכול להיות שהן מחכות לשילוח החוצה.

יהודית נאות: ומה חטאן?

יהודית נאות: הן יושבות בתאי המעצר ואילו הסרסור מסתובב לו בחוץ.

יהודית נאות: זה מקומם אותי מאוד.

יהודית נאות: לפחות שגם הוא יישב בכליאה.

יהודה וילק: כי אין מסגרת אחרת.

דוד אזולאי: אותו דבר עם העובדים הזרים.

יהודית נאות: הנושא הבא הוא העובדים הזרים.

יהודית נאות: זה אותו דבר.

יהודית נאות: זה כאילו שהעבדים הם במאסר ואילו הנהנים והנהנתנים הם בחוץ.

יהודית נאות: אתם צריכים לעזור לנו.

יהודית נאות: אנחנו חושבים שוועדת הפנים ואיכות הסביבה יכולה להגיש את הצעות החוק הראויות אבל אני פשט שולחת לך את זה כאתגר.

יהודית נאות: אנחנו צריכים יחד לעבוד לפתרון העניין הזה.

יהודית נאות: לא יכול להיות שהעבד יושב במעצר.

יהודית נאות: כולם מודעים לכך שהתקציב שלכם לבינוי ושיפוץ לא ידביק את הקצב.

יהודית נאות: פשוט, מה חטאן של הנערות?

יהודית נאות: גם עינו אותן, גם מכרו אותן, גם סרסרו בהן והאשמים נמצאים בחוץ.

יהודית נאות: תופעה נוספת לה נחשפנו בוועדת הפנים ואיכות הסביבה היא תופעת הפרוטקשן בדרום הארץ.

יהודית נאות: אני חושבת שאם אנחנו לא נעצור את זה בדרום אז יהיה לנו את זה גם בצפון.

יהודית נאות: מדובר על סחיטה ואיומים.

יהודית נאות: אני חושבת שצריך לשים את זה בסדר עדיפות גבוה.

יהודית נאות: אתה יודע, זה יעבור בגלים.

יהודית נאות: אני רוצה לסיים דווקא בדבר קצת חיובי.

יהודית נאות: לדעתי משטרת ישראל שינתה את ההתייחסות שלה לתלונות על אלימות.

יהודית נאות: אני רוצה לברך על כך.

יהודית נאות: אני חושבת שהיום כאשר מגיעה תלונה כבר אין את הזלזול שחווינו אותו בעבר.

יהודית נאות: אני מספיק מבוגרת בשביל לזכור את הימים ההם, כשהיית צריך לשכנע שוטר בתחנה שזה בכלל ראוי לפתיחת תלונה.

יהודית נאות: אני חושבת שצריך להמשיך בכך.

יהודית נאות: אבל אני רוצה לברך אותך על כך ולומר, אל תפסיק את הפעולה בכיוון הזה.

יהודית נאות: ההתייחסות של השוטר בתחנה מבטאת את ההתייחסות של החברה לנושא הזה של אלימות בתוך המשפחה.

יהודית נאות: אני חושבת שההתייחסות של המשטרה תעזור לבער את הנגע.

יהודית נאות: אולי אי אפשר למנוע לגמרי ולחסל אבל ההתייחסות מאוד משנה לנו.

יהודית נאות: אז תודה לכם.

יהודה וילק: אני חושב שבשבוע הראשון או השני לכניסתי לתפקיד זומנתי לוועדת הפנים ואיכות הסביבה של הכנסת.

יהודה וילק: בראשה עמד אז חבר הכנסת גולדמן.

יהודה וילק: זה היה על רקע העלייה החריגה בפשיעה, על רקע של מוקדי פשיעה, על רקע הצטברות גדולה מאוד של מקרי רצח, עם כותרות מאירות עיניים בעיתונים.

יהודה וילק: אני התחייבתי שאני כמפכ"ל אנסה ככל יכולתי להתמודד עם כל הנושא שנקרא "משטרה קלאסית", גם בפן של לחימה בפשיעה, גם בפן הקהילתי וכן הלאה.

יהודה וילק: המטרה היתה ליצור איזון חדש בין המשטרה, כגוף שמשליט סדר, כגוף בטחוני - בלי לזלזל, בטח בימים האלה, במשימות הללו - לבין מתן איכות חיים יותר טובה לציבור.

יהודה וילק: כל מה שאמרתם פה, בעצם המשמעות של זה היא איכות חיים.

יהודה וילק: אם אני היום צריך לחזור לוועדה ולעשות איזה מאזן של משטרת ישראל, לאו דווקא מאזן שלי, אז בלא מעט מהמשימות האלה עמדנו.

יהודה וילק: ראשית, אחרי עלייה מאוד חריגה בפשיעה, בשנת 1998 בלמנו אותה.

יהודה וילק: שנת 2000 תהיה השנה השניה שבה בכל מרכיבי הפשיעה תירשם ירידה.

יהודה וילק: ישנן תופעות שבהן למשטרה יותר קל להצליח, כמו בנושא הרכב.

יהודה וילק: אנחנו מדברים על קרוב ל-20,000 כלי רכב פחות שנגנבו בשנת 2000 לעומת מה שהיה בשנת 1997.

יהודה וילק: זה לא אומר שלא צריך לתת פתרון לכל אדם ואדם.

יהודה וילק: נכון, אנחנו לא יכולים להיכנס היום לשטחי הרשות הפלשתינאית.

יהודה וילק: אנחנו לא יכולים להיכנס לאיזורי A ואילו מאכער כזה כן יכול להיכנס לשם ולהוציא את הרכב.

יהודה וילק: כולם מבינים את הדברים.

דוד אזולאי: הבעיה שלי היא הבעיה הבטחונית, שאותו רכב שמוכנס יכול להיות גם רכב מלא בחומרי נפץ.

יהודה וילק: ללא ספק.

יהודה וילק: הקמנו מערכים, למשל לנושא האלימות במשפחה.

יהודה וילק: זה שהקמנו מערך זה לא אומר שהצלחנו לפתור את הבעיה ולמגר את התופעה אבל המערך קיים.

יהודה וילק: כל נושא הטיפול שלנו בעבירות מין; כל נושא הטיפול שלנו בנושא הסמים בבתי-ספר.

יהודה וילק: הקמנו את אותן יחידות נוער חשיפה.

יהודה וילק: הכפלנו את כמות עובדי הנוער במשטרה; בסוף 1997 דובר על 30 מרכזי שיטור קהילתי, היום אנחנו מדברים על קרוב ל-300, כולל במגזר הערבי.

יהודה וילק: ברוב המקומות במגזר הערבי מקבלים אותנו בזרועות פתוחות.

יהודה וילק: הייתי השבוע ב"משולש" כאורח בטירה ובטייבה.

יהודה וילק: שני ראשי הערים דבר ראשון התגאו בשוטרים שלהם, במשטרה הקהילתית.

יהודה וילק: הם היו מרוצים מזה.

חוסניה ג'בארה: חבל שהפסיקו את השיטור הקהילתי בטייבה.

יהודה וילק: לא הפסיקו.

יהודה וילק: סגרו את המקום ועוברים למקום אחר.

יהודה וילק: השוטרים קיימים.

יהודה וילק: בנושא תאונות דרכים: אנחנו כל הזמן מעבירים בקורת.

יהודה וילק: נכון שעדיין נהרגים מאות רבות של אנשים אולם בשנתיים האחרונות אנחנו רושמים ירידה של 150 הרוגים בתאונות דרכים.

יהודה וילק: בשנת 2000 היו קרוב ל-50 הרוגים פחות ובשנה שעברה - כ-100 הרוגים פחות.

יהודה וילק: דיברנו על סמים; יחידות נוער חשיפה בבתי-הספר; פתיחות הרבה יותר גדולה; ועוד רשימה ארוכה מאוד של דברים.

יהודה וילק: איפה הבעיה הגדולה?

יהודה וילק: אנחנו משטרה קטנה על הבעיות של החברה הישראלית.

יהודה וילק: אנחנו מדברים היום על גודל המשטרה ועל הרצון לתת בטחון לציבור, בנושא סמים ובכל הדברים האלה.

יהודה וילק: רבותי, תקציב משטרת ישראל קוצץ בשנת 2000 ובשנת 2001.

יהודה וילק: אז נכון, כעת בגלל המצב הקפיאו את הקיצוץ אבל אני לא בטוח שבחודש מרץ לא יקצצו.

יהודה וילק: מה המשמעות של הקיצוצים?

יהודה וילק: פחות שירותי משטרה, פחות שיטור קהילתי, פחות טיפול בבעיית הסמים בבתי-הספר, פחות בטחון לציבור.

יהודה וילק: זה לא סוד שבגלל מה שקורה ישנה תחושה קשה מאוד בנושא הבטחון האישי.

יהודה וילק: בואו לא נתעלם: מכונית תופת בירושלים, מכונית תופת בחדרה, פיגועים.

יהודה וילק: אנשים רואים את זה בטלוויזיה וחוששים.

יהודה וילק: אנחנו חיים באיזה מציאות ואסור להתעלם מכך.

יהודה וילק: היום עדיין אפשר לנסוע בגליל ולחטוף אבן או בקבוק תבערה.

יהודה וילק: אני לא מדבר על הפגנות אלא על אירועים.

יהודה וילק: מה שעצוב, זה משפיע על הכלכלה, זה משפיע על התיירות, זה משפיע על התעסוקה.

יהודה וילק: דיבר פה חבר הכנסת קרא על אותם מובטלים.

יהודה וילק: למה הם מובטלים?

יהודה וילק: הייתי בפברואר ובמרץ בנצרת ושוחחתי עם ראש העיר איך לחשוף את נצרת לתיירות.

יהודה וילק: פתחנו שם מלונות, הגדלנו ב-50% את תחנת המשטרה בנצרת.

יהודה וילק: נצרת העיר, לא נצרת עלית.

יהודה וילק: היום יש שם שממה.

יהודה וילק: אז החיים הם הרבה יותר מסובכים והרבה יותר מורכבים.

יהודה וילק: הפגנה זה הפגנה ובקבוק תבערה זה בקבוק תבערה.

יהודה וילק: להוציא אדם יהודי מרכב ולבדוק לו את תעודת הזהות ולעשות בו כמעט לינץ', זה סיפור אחר.

יהודה וילק: התערבבו לנו קצת המושגים.

יעקב ליצמן: האם אתה יכול להגיד דבר מה על שער הגיא?

יעקב ליצמן: היו שם שני אירועים.

יהודה וילק: היום בגלל הרגישות גם אם אבן עפה ממשאית אז אומרים שנזרקה אבן.

יהודה וילק: אנחנו בודקים את זה.

יהודה וילק: אין לנו לזה אימות.

יהודה וילק: זה גם לא בכל הגליל.

יהודה וילק: יש לנו לדאבוני מספר מוקדים.

יהודה וילק: מה המשמעות?

יהודה וילק: שכמות הקטינים בבית המעצר הולכת וגדלה.

יהודית נאות: זה הבעיה.

יהודית נאות: אנחנו גם עם מוזר: הרי בזמן שאנחנו מצפים מהמשטרה להיות עירנית נגד פיגועים, אנחנו מפגינים.

יהודית נאות: כל אחד מבין שיש בסך הכל כוחות מוגבלים.

יהודה וילק: מותר להפגין.

יהודה וילק: אין לי בעיה עם הפגנות.

יהודה וילק: לגבי הקטינים: נחקרו במשטרה מאות רבות של קטינים, ערבים ויהודים.

יהודה וילק: רובם שוחררו.

יהודה וילק: חלקם הקטן נמצא במעצר בית, וחלק עוד יותר קטן - שכולם עברו את הבקורת של בית-המשפט העליון - נמצאים במעצר.

יהודה וילק: לא המשטרה היא זאת שמחליטה.

יהודה וילק: אנחנו הרי בשעות הראשונות מביאים אותם בפני שופט.

יהודה וילק: אני חוזר ואומר, היום התנאים הפיסיים גם בבית מעצר קישון, ואמרה את זה חברת הכנסת נאות, וגם באבו כביר משופרים.

יהודה וילק: אנחנו משקיעים היום 30 מיליון שקל לשיפוץ תאי המעצר במשטרה, בתקציב מיוחד.

יהודה וילק: רואים את זה בבית מעצר קישון ואני מזמין אתכם לבוא לאבו כביר.

יהודה וילק: סיימנו בשבוע שעבר את השיפוץ בתחנת כפר-סבא והבוקר התחלנו לשפץ את בית המעצר נגב.

יהודית נאות: כמה צריך עוד, 50 מיליון שקל?

יהודה וילק: 30 מיליון שקל יתנו לנו פתרון.

יהודה וילק: הבעיה היא שאני לא יכול לסגור את כל בתי המעצר בו-זמנית.

יהודה וילק: יש פה איזה דירוג ותוכנית.

יהודה וילק: אין גם שום בעיה לבוא לוועדה ולתת דיווח על לוח הזמנים, מה שופץ, מה מתוכנן לשיפוץ ובאיזה מקום.

יהודה וילק: אבל זה לא אומר שכלא הוא המקום.

יהודה וילק: אני אתן לך עוד תשובה, חברת הכנסת חוסניה ג'בארה.

יהודה וילק: אין בטירה קטינים עצורים.

יהודה וילק: למה?

יהודה וילק: גם המחאה וכמה אבנים שנזרקו מטירה נעשו בפיקוח של ראשי הציבור, בנחת רוח.

יהודה וילק: דאגו שהילדים לא יצאו מבית-הספר.

יהודה וילק: אם זרקו אבנים על כביש ריק - לא קרה כלום.

יהודה וילק: למשל אין קטינים עצורים בתל-שבע מכיוון שבתל-שבע דבר ראשון רצו ראשי הציבור לבית-הספר להרגיע ולשמור על הילדים, כדי שהמסיתים שבאו מהצפון לא יוציאו אותם לזרוק אבנים.

יהודה וילק: אנחנו נבדוק דבר, דבר.

יהודה וילק: אבל איך אמרת, יש היום במה מכובדת ומסודרת, שבראשה שופט עליון ושופט מחוזי.

יהודה וילק: הכל ייבדק.

חוסניה ג'בארה: בקשר לקטינים, אני אומרת שהמסגרת שבה הם נמצאים היא לא המסגרת המתאימה, בפרט אלה שנמצאים לראשונה במעצר.

חוסניה ג'בארה: אני מדברת על יהודים וערבים כאחד.

יהודה וילק: בית המשפט העליון שקל את זה.

יהודה וילק: אגב, היה דיון על הנושא בוועדת החוקה, חוק ומשפט.

יהודית נאות: היא לא מדברת רק על הקטינים שנעצרו בעקבות ההוראה של הפרקליטות אלא גם על קטין שנאשם למשל באונס.

חוסניה ג'בארה: אני מבקשת שהוא יוחזק במסגרת חינוכית שתנסה לשקם אותו.

דוד אזולאי: צריך למצוא את הפתרון כך שקטינים לא יישבו בבתי מעצר.

יהודה וילק: רבותי, תחוקקו חוק שיחייב הקמת הוסטלים, עם תקציבים.

יהודה וילק: חברת הכנסת נאות, אותה תשובה אני משיב, אגב, ואת צודקת, לגבי הנערות, בנושא הזנות.

יהודה וילק: אם תצליחו לחוקק חוק שיחמיר עם המעסיקים הזרים ויקבע עונשים - זה אותם כלים שאנו צריכים כדי להתמודד עם הבעיה.

חוסניה ג'בארה: עכשיו בקשר ל"משולש".

חוסניה ג'בארה: באיזור טייבה וטירה לא היו הרבה עצורים.

חוסניה ג'בארה: לא היו שם נפגעים וגם לא הרוגים.

חוסניה ג'בארה: איך אתה יכול להסביר את זה?

חוסניה ג'בארה: בצפון היה משהו אחר מאשר ב"משולש".

חוסניה ג'בארה: כנראה שהמשטרה שם פעלה בצורה לא נכונה.

יהודה וילק: הלוואי וזה היה כל-כך פשוט.

יהודה וילק: תאמיני לי, יש לנו הסברים טובים.

יהודה וילק: דבר אחרון, אני חושב ששיתוף הפעולה בין המשטרה לבין הוועדה האת, שהיא הוועדה שמפקחת על המשטרה, הוא חשוב מאוד.

יהודה וילק: אני בטוח שהדברים האלה ימשכו גם בעתיד.

יהודה וילק: ואם יש לי עיצה - תבקרו יותר במשטרה.

יהודה וילק: הוועדה בקדנציה הנוכחית היתה בביקור אחד.

יהודה וילק: אני חושב שפעם בחצי שנה או פעם בשנה כדאי שתבקרו.

יהודה וילק: כשרואים את הדברים, זה בסך הכל מקל עלינו.

יהודה וילק: תודה רבה.

דוד אזולאי: תודה רבה לך, אדוני.

דוד אזולאי: אנחנו מודים לך ומאחלים לך, בשם כל החברים, הצלחה בהמשך תפקידיך האזרחיים.

יהודית נאות: שיישן בלילות.

דוד אזולאי: אדוני המפכ"ל הנכנס, ניצב שלמה אהרונישקי, היינו מאוד מבקשים, אם תוכל, שתדבר איתנו על דגשים שאתה מתכוון לשים בתקופתך.

דוד אזולאי: אולי אפילו תיתן לחברי הוועדה איזה התחייבות, על מנת שנוכל להזכיר לך בבוא היום: הנה, עשית משהו שהתחייבת בפני הוועדה.

יהודה וילק: תלמד ממישהו שהתחייב ...

דוד אזולאי: נכון, ויש לו מה להגיד במסיבת הפרידה שלו מהוועדה.

דוד אזולאי: אני רוצה להגיד לך, אדוני הנכבד, בוועדה הזאת יש חברים מאוד פעילים.

דוד אזולאי: זאת ועדה מאוד פעילה.

דוד אזולאי: יחד עם זה, יש לנו אוזן פתוחה ולב פתוח וכשישנן בעיות שאתה חושב שאנחנו כחברי כנסת נוכל להיות לך לעזר - אנחנו תמיד נהיה לרשותך.

דוד אזולאי: בבקשה.

שלמה אהרונישקי: קודם כל, אני מודה על המפגש הזה ואני כמובן מברך עליו.

שלמה אהרונישקי: אני מברך בכלל על שיתוף הפעולה.

שלמה אהרונישקי: אני חושב שהמשטרה היא גוף שעוסק בבעיות הכי מורכבות והכי קשות של החברה הישראלית ושיתוף הפעולה, דווקא עם הוועדה הזאת, הוא חלק מהיכולת שלנו לקיים את התפקיד.

שלמה אהרונישקי: רק הנושאים שמניתם פה במהלך חצי השעה האחרונה הם נושאים למשטרה שצריכה להיות גדולה בערך פי עשר ממה שקיים היום.

שלמה אהרונישקי: ברור שאנחנו בסופו של דבר נאלצים לעשות תיעדוף ולעבוד על-פי השכל הישר וגם הצרכים.

שלמה אהרונישקי: מה שיכתיב לנו גם בעתיד את סדר העדיפויות שלנו זה הבעיות החברתיות, הבעיות המהותיות, בעיות הבטחון ותחושת הבטחון של האזרח, והרצון של האזרח לקבל שירותי משטרה איכותיים.

שלמה אהרונישקי: אנחנו נבחן את כל התהליכים האלה.

שלמה אהרונישקי: בכל מה שעסקתם יש אכן בשנים האחרונות הצלחות לא מעטות אבל צריך להמשיך בזה.

שלמה אהרונישקי: לא הגענו למנוחה ולנחלה בשום נושא.

שלמה אהרונישקי: כל הנושאים הם נושאים כבדים.

שלמה אהרונישקי: הלוואי שהיה אפשר לתת פה התחייבות ולהגיד שמחר זה יפתר.

שלמה אהרונישקי: אנחנו יודעים שזה קשה.

שלמה אהרונישקי: צריך להקטין את הפערים, לצמצם את הבעיות ולמצוא פתרונות באותם תחומים שאפשר למצוא בהם פתרונות.

שלמה אהרונישקי: אני חושב שאתם ראיתם במהלך השנים האחרונות שהמשטרה רגישה מאוד לנושאים האלה, רגישה לצרכים, רגישה לבעיות ומנסה במה שיש לה לעשות הכי טוב שאפשר.

שלמה אהרונישקי: אני, קודם כל, מצטרף להמלצה של המפכ"ל, רב-ניצב יהודה וילק ואני מזמין אתכם לבקר הרבה, גם ליזום ולהגיע.

שלמה אהרונישקי: אנחנו משטרה פתוחה, משטרה שקופה.

שלמה אהרונישקי: אין לנו מה להסתיר בשטח.

שלמה אהרונישקי: הביקורים שלכם והנושאים שאתם מדגישים הם חשובים לנו ומהווים איזה מצפן מסויים שעל-פיו אנחנו פועלים.

שלמה אהרונישקי: חשוב מאוד לזכור שיש לכם שתי ידיים.

שלמה אהרונישקי: ביד אחת אתם צריכים לבדוק פנימה מה קורה ולנסות לדרוש לטפל ולתקן.

שלמה אהרונישקי: היד השניה צריכה לנסות להעלות את הבעיות למעלה, להעלות את המצוקות, שכולם מכירים אותן.

שלמה אהרונישקי: רק שזה מסוג הדברים, כמו מזג האוויר, שהרבה מדברים עליהם וכמעט אף אחד לא יכול לעשות בהם כלום.

שלמה אהרונישקי: צריך למצוא את הדרך איך באמת ובתמים ליצור פה משטרה הרבה יותר גדולה, שתתאים לחברה הזאת.

שלמה אהרונישקי: התקופה האחרונה עוד פעם מבליטה את המצוקות ואת הבעיות והקשיים הכמעט בלתי אפשריים שאנחנו מתמודדים איתם.

שלמה אהרונישקי: אנחנו נשתדל לעשות את זה.

שלמה אהרונישקי: אני אמשיך בכל התהליכים שהתחילו.

שלמה אהרונישקי: אני נותן דגש מרכזי גם על השיטור הקהילתי וגם על השירות לציבור.

שלמה אהרונישקי: לשמוע את הציבור, להאזין למצוקות שלו ולתת לו עד כמה שאפשר את הפתרונות הכי טובים.

שלמה אהרונישקי: לפרוס את המשטרה יותר טוב, גם במקומות שהיום היא לא פרוסה מספיק.

שלמה אהרונישקי: המשטרה תעסוק הרבה יותר במניעה, בנוכחות, בבולטות, בהרתעה ולא רק בטיפול אחרי.

שלמה אהרונישקי: את זה אנחנו נמשיך וננסה לעשות.

שלמה אהרונישקי: אני אשמח לשתף אתכם פעולה ואשמח להיות חלק בלתי נפרד מישיבות הוועדה בנושאים שבהם אתם דנים.

שלמה אהרונישקי: אני בטוח שבעזרתכם נוכל לקדם הרבה מאוד דברים.

שלמה אהרונישקי: תודה רבה לכם.

דוד אזולאי: רבותי, אני מודה למפכ"ל היוצא ולמפכ"ל הנכנס.

דוד אזולאי: אנחנו רוצים להרים כוסית לחיים.